БНБ поиска ясен финансов план за оздравяване на КТБ - Mediapool.bg
В писмо до финансовия посредник EPIC
Централната банка препрати към правителството за исканата държавна помощ
17:53 | 15 септември 2014 | 7 коментара
БНБ поиска от инвестиционното дружество EPIC (European Privatization and Investment Corporation), представляващо акционерите в КТБ, да представи по-подробно финансовите параметри на намеренията си и правните средства за оздравяване на банката. Това се посочва в писмо, с което временно управляващият банковия надзор в централната банка Нели Кордовска отговаря на писмото за намеренията на финансовото дружество. БНБ изразява и готовност да преговаря с инвеститора.
Желание да участва в оздравяването на КТБ изрази Оманският държавен фонд с писмо от миналата седмица. Той държи 30% от капитала на банката. Фондът посочи, че ще бъде представляван от виенското дружество EPIC, което ще защитава и интересите на останалите крупни акционери - мажоритарният - дружество "Бромак" на Цветан Василев, и руската банка ВТБ. В писмото бе упоменато, че EPIC ще иска в оздравяването на КТБ да участва и българската държава с държавна помощ. Параметри на намеренията не бяха посочени.
В писмото си от понеделник до управляващия съдружник в EPIC Петер Голдшейдер (Peter Goldscheider) БНБ "приветства усилията на EPIC, представляващ основните акционери на КТБ, за подпомагане на рекапитализирането на банката и изразява готовност да участва в рамките на своите компетенции, в обсъждането на преструктурирането и оздравяването на групата на КТБ".
"С цел бързо започване на разговорите, необходимо е EPIC незабавно да представи споразумение, удостоверяващо рамките на предоставените им правомощия и лицата, които са оторизирани да представляват", се посочва в писмото на БНБ.
Подчертава се също така, че в хода на разговорите "е необходимо EPIC да предостави повече информация относно виждането за рекапитализиране на КТБ, включително конкретните финансови ангажименти, които лицата, представлявани от EPIC, са в състояние да поемат, както и начина и правните средствата, чрез които да стане това".
Уточнява се, че увеличаването на капитала, респективно прехвърлянето на акции в банка се извършва при спазване на българското законодателство и съобразно изискванията на Закона за кредитните институции, Закона за мерките срещу изпирането на пари и др.
По повод на разбирането на EPIC, изразено в предишно писмо до централната банка, че "държавната помощ ще представлява решаваща част от решението за рекапитализиране“, изрично се обръща внимание, че не БНБ, а Министерството на финансите е национален компетентен орган по отношение на отпускането на държавна помощ съгласно Закона за държавните помощи.
В тази връзка и с оглед на необходимостта от намиране на работещо решение за групата на КТБ в най-кратък срок се препоръчва "EPIC възможно най-скоро да започне разговори с Министерството на финансите с оглед изясняване на реалните възможности и условия, при които биха могли да получат държавна подкрепа".
В писмото на БНБ се правят няколко уточнения:
- Държавната помощ в държавите членки на ЕС се предоставя по ясни правила, които са част от европейската правна рамка. Трябва да се има предвид Съобщение на Европейската комисия относно прилагането от 1 август 2013 г. на правилата за държавните помощи към мерките за подкрепа на банки в контекста на финансовата криза (2013/C 216/01).
От БНБ накрая питат, ако не бъде получена държавна помощ от българското правителство, по какъв начин EPIC смята да осигури нужната ликвидност на възстановяване на операциите на КТБ и банка "Виктория". От централната банка съобщават, че недостигът на ликвидни средства за изплащане на задълженията към депозантите 6.227 млрд. лв. за КТБ и 285 млн. лева за ТБ "Виктория“. С други думи БНБ иска от евентуалните инвеститори да вложат толкова пари, колкото са всичките депозити.
Най-накрая от БНБ обещават "във връзка с високия обществен интерес всяка информация в хода на разговорите, непредставляваща банкова или служебна тайна, да бъде публично оповестявана".